b'\n_START_ARTICLE_\nVilnius slottskompleks\n_START_SECTION_\nHistorie\n_START_PARAGRAPH_\nBygningskomplekset best\xc3\xa5r av tre opprinnelige slott: Det \xc3\xb8vre slottet, det nedre slottet og det krokete slottet (litauisk: Kreivoji pilis). Sistnevnte ble \xc3\xb8delagt og brent ned av Den tyske orden i 1390, men ble aldri gjenoppbygget. Slottet ble angrepet flere ganger etter 1390 av Den tyske orden, men de lyktes aldri med \xc3\xa5 innta dette. F\xc3\xb8rste gang festningsanlegget falt for en angriper var under slaget om Vilnius i 1655 under Den polsk-russiske krig (1654\xe2\x80\x931667). Ikke lenge etter mistet det \xc3\xb8delagte festningsanlegget mye av sin milit\xc3\xa6re betydning, og flere av bygningene ble forlatt. Under Polens-Litauens tre delinger ble byen og omr\xc3\xa5det rundt en del av Det russiske keiserd\xc3\xb8mmet og flere historiske bygninger ble revet. _NEWLINE_I dag er det gjenst\xc3\xa5ende Gediminast\xc3\xa5rnet et symbol b\xc3\xa5de for byen Vilnius og hele Litauen. Hvert \xc3\xa5r 1. januar heises Litauens flagg fra Gediminast\xc3\xa5rnet for \xc3\xa5 feire uavhengigheten._NEWLINE_Slottskomplekset er i dag en del av Litauens nasjonalmuseum.\n_START_SECTION_\nDet \xc3\xb8vre slottet\n_START_PARAGRAPH_\nGediminast\xc3\xa5rnet (litauisk: Gedimino pilies bok\xc5\xa1tas) er den gjenst\xc3\xa5ende delen av det \xc3\xb8vre slottet.\n_START_SECTION_\nStorfyrstens slott\n_START_PARAGRAPH_\nStorfyrstens slott (litauisk Lietuvos Did\xc5\xbeiosios Kunigaik\xc5\xa1tyst\xc4\x97s valdov\xc5\xb3 r\xc5\xabmai Vilniaus \xc5\xbeemutin\xc4\x97je pilyje, polsk: Zamek Dolny w Wilnie) ligger nedenfor det \xc3\xb8vre slottet og Gediminast\xc3\xa5rnet. Det ble utviklet gjennom \xc3\xa5rene gjennom 1500-tallet og 1600-tallet som residens for storfyrstene av Litauen og kongene av Polen, og var et sentrum i samveldet Polen-Litauen. _NEWLINE_Bygningen ble sv\xc3\xa6rt skadet etter at festningsanlegget ble inntatt under Den polsk-russiske krig (1654\xe2\x80\x931667) og sto forlatt i nesten 150 \xc3\xa5r. Etter at Storfyrsted\xc3\xb8mmet Litauen ble en del av Det russiske keiserd\xc3\xb8mmet i 1795 som f\xc3\xb8lge av den tredje delingen av Polen-Litauen, ble det revet i 1801. _NEWLINE_Gjenoppbygging ble startet i 2002 og dagens bygning ble offisielt \xc3\xa5pnet 6. juli 2009.\n_START_SECTION_\nVilnius katedral\n_START_PARAGRAPH_\nKroningene av storfyrsten av Litauen fant sted innenfor katedralens rammer, og den f\xc3\xb8rste kirkebygningen p\xc3\xa5 dette stedet ble oppf\xc3\xb8rt av kong Mindaugas I av Litauen i 1251 og han fikk utnevnt en biskop. Men ble etter hans d\xc3\xb8d i 1263 ble dette omgjort til et hedensk tempel.  I l\xc3\xb8pet av restaureringen av katedralen, ble det avdekket et alter fra et antatt hedensk tempel og originalgulvet som ble lagt under kong Mindaugas. p\xc3\xa5 1900-tallet ble det avdekket rester av en tidlig kvadratisk kirke med tre skip og massive strebepillarer under dagens strukturer. I tillegg har man ogs\xc3\xa5 lokalisert restene etter katedralen som ble bygget i 1387._NEWLINE_I sovjetperioden ble bygningen f\xc3\xb8rst omgjort til lager. Det ble feiret messer igjen i 1985, mens bygningen offisielt var et portrettgalleri. I 1989 ble bygningens status som katedral gjenopprettet.\n_START_SECTION_\nArsenalbygningene\n_START_PARAGRAPH_\nVilnius slottskompleks har to arsenal-bygninger, det s\xc3\xa5kalte \xc2\xabgamle\xc2\xbb og \xc2\xabnye\xc2\xbb etter rekkef\xc3\xb8lgen de ble bygget i. Det gamle arsenalet ble bygget p\xc3\xa5 1400-tallet, under styret til Vytautas den store. Det ble utvidet under Sigismund I, og dette arbeidet ble videref\xc3\xb8rt under hans s\xc3\xb8nn Sigismund II August. Under utbyggingene p\xc3\xa5 1500-talle ble det f\xc3\xb8yd til en ny fl\xc3\xb8y, og senere ogs\xc3\xa5 ytterligere to nye fl\xc3\xb8yer. Det gamle arsenalet skulle p\xc3\xa5 dette tidspunktet ha lagerkapasitet til 180 tunge kanoner._NEWLINE_Det nye arsenalet ble bygget p\xc3\xa5 1700-tallet etter ordre fra den \xc3\xb8verstkommanderende for styrkene i Litauen, Micha\xc5\x82 Kazimierz Ogi\xc5\x84ski. Denne bygningen skulle huse soldater og er i dag vel bevart. Bygningens ytre vegger var en del av forsvarsanlegget. _NEWLINE_Under Det russiske keiserrike ble begge arsenalene brukt til b\xc3\xa5de soldater og milit\xc3\xa6rt materiell. Begge bygningene fikk skader under andre verdenskrig, og ble delvis restaurert rett etter krigen, mens de resterende delene ble restaurert i 1987 og i 1997. Arsenalbygningene brukes n\xc3\xa5 av Litauens nasjonalmuseum.'